Predkladacia správa

28. mája 2001 bola podpísaná a 19. júna 2001 nadobudla platnosť Dohoda medzi vládou SR a vládou ČR o vzájomnom uznávaní výsledkov skúšok u poľnohospodárskych a potravinárskych výrobkov (ďalej len “dohoda”) s cieľom zjednodušenia vzájomného obchodu s agropotravinárskymi výrobkami medzi SR a ČR. 
	Pri uplatňovaní uvedenej medzivládnej dohody sa na rokovaniach v rámci Colnej únie ukázala potreba vykonania niektorých zmien dohody v nadväznosti na priebežné zmeny legislatívy oboch štátov a požiadaviek na odstraňovanie prekážok voľného pohybu tovaru medzi SR a ČR. 
V zmysle čl. 1 dohody bola prostredníctvom Ministerstva zahraničných vecí SR českej strane oznámená zmena orgánov zodpovedných za vykonávanie dohody v SR v dôsledku zmeny zákona NR SR č. 152/1995 Z. z. o potravinách (zák. č. 23/2002 Z. z.). Touto zmenou bola Slovenská poľnohospodárska a potravinárska inšpekcia a Štátna veterinárna správa SR  nahradená Štátnou veterinárnou a potravinovou správou SR.
Ďalšia požadovaná zmena sa týkala článku 3 tejto dohody, ktorý ustanovuje, že zmluvné strany budú prostredníctvom svojich zodpovedných orgánov vzájomne uznávať výsledky laboratórnych skúšok, ktoré boli vykonané laboratóriami uvedenými v prílohách dohody, t.j. laboratóriami príslušných orgánov potravinového dozoru v SR a ČR. Pri rokovaniach Rady colnej únie a medzivládnej komisie expertov pre vykonávanie dohody bola uplatnená požiadavka, aby uznávanie výsledkov bolo rozšírené na všetky laboratóriá (vrátane súkromných), ktorých metódy skúšania sú akreditované národným akreditačným orgánom príslušného štátu.
Vzhľadom na to, že ide o zmenu zásadného charakteru, bol spracovaný a predkladá sa na schválenie vládou SR návrh novej Dohody medzi vládami SR a ČR o vzájomnom uznávaní výsledkov laboratórnych skúšok u poľnohospodárskych a potravinárskych výrobkov, ktorý vyššie uvedené požiadavky zapracováva. 
V porovnaní s pôvodnou dohodou, v novom návrhu sa vynechávajú prílohy vzhľadom na rozšírenie uznávania výsledkov skúšok na všetky akreditované laboratóriá. Čl. 8 uvádza podmienky nadobudnutia platnosti dohody a  skončenia jej platnosti, a to aj v prípade vstupu jedného alebo obidvoch štátov do EÚ. V súlade s článkom 9 dohody, dňom nadobudnutia platnosti tejto dohody sa skončí platnosť Dohody medzi vládami SR a ČR o vzájomnom uznávaní výsledkov laboratórnych skúšok u poľnohospodárskych a potravinárskych výrobkov, podpísanej v Prahe  dňa 28. mája 2001.
 Predložený návrh dohody nebude mať finančný, ekonomický ani environmentálny vplyv, čo sa týka vplyvu na zamestnanosť, má rozšírenie subjektov, ktoré budú participovať na vzájomnom uznávaní výsledkov laboratórnych skúšok, pozitívny charakter.